文侯以吳起善用兵、廉平盡能得士心，乃以爲西河守，以拒秦、韓。魏文侯既卒，其子武侯立。武侯浮西河而下中流，顧而謂吳起曰：「美哉乎山河之固，此魏國之寶也。」起對曰：「在德不在險。昔三苗氏左洞庭，右彭蠡，德義不修，禹滅之。夏桀之居，左河濟，右太華，伊阙在其南，羊腸在其北，修政不仁，湯放之。商纣之國，左孟門，右太行，常山在其北，大河經其南，修政不德，武王殺之。由此觀之，在德不在險。若君不修德，舟中之人盡爲敵國也。」武侯曰：「善。」即封吳起爲西河守，甚有聲名。